TKS มีดีที่ปันผลชูยีลด์สูง 6% แนะซื้อ ราคาเป้าหมาย 11.8 บ.
TKS มีดีที่ปันผลชูยีลด์สูง 6% แนะซื้อ ราคาเป้าหมาย 11.8 บ.
3 เม.ย. 2560

บล.ฟิลลิป (ประเทศไทย) ระบุในบทวิเคราะห์วันนี้ (3 เม.ย.) คาดรายได้ปี 2560 ของบริษัท ที.เค.เอส. เทคโนโลยี จำกัด (มหาชน) หรือ TKS โต 8% เทียบช่วงเดียวกันของปีก่อน โดยต้นปี TKS มี backlog อยู่ 700 ล้านบาท ที่จะทยอยรับรู้ในปีนี้ทั้งหมด ซึ่งต่ำกว่าในช่วง 2-3 ปีที่ผ่านมา การเติบโตของรายได้จะมาจากงานในต่างประเทศที่เพิ่งตั้งบริษัทใหม่ C.T.K.S. Technologies ที่กัมพูชา ถือหุ้น 45% ที่มีงานรอทำ 2 โครงการ, ลาวที่รับรู้งานต่อเนื่องจากปีก่อน และรองานเฟส 2, บริษัทร่วมทุนกับ Wellco จะเห็นรายได้ที่ชัดเจนขึ้น หลังจากเครื่องต้นแบบที่ใช้จับภาชนะเพื่อติด label จะเสร็จสิ้นเดือนมี.ค. และทยอยติดตั้งกับเครื่องจักรของลูกค้า รวมถึงจะทำตลาดกับลูกค้ารายอื่น ๆ ต่อไป
ไตรมาส 1/60 คาดรายได้จะยังทรงตัว เพราะไม่ได้มีโครงการใหม่เพิ่ม จึงคาดว่าจะเห็นกำไรทรง ๆ เช่นกัน แต่ภาพรวมทั้งปี 2560 คาดกำไรจะเติบโตที่ 5.6% เป็น 355 ล้านบาท เพราะไม่มีกำไรจากการขายทรัพย์สิน แต่ก็จะได้ส่วนแบ่งกำไรจากบริษัทร่วมที่เพิ่มขึ้นช่วยชดเชย TKS ถือว่ามีจุดเด่นเรื่องเงินปันผล คาดปีนี้จะจ่ายปันผลที่ 0.70 บาท ให้ผลตอบแทนปันผลที่ 6% แนะ “ซื้อ” ราคาเป้าหมาย 11.80 บาท